11. ฐานะการเงินและผลการดำเนินงาน

11.1 งบการเงิน

11.1.1 สรุปรายงานการสอบบัญชี

รายงานของผู้สอบบัญชีงวดปี 2553

รายงานของผู้สอบบัญชีสำหรับงบการเงินของบริษัทฯ และบริษัทย่อย โดยนายขจรเกียรติ
อรุณไพโรจนกุล จากบริษัท ไพร้ซวอเตอร์เฮาส์คูเปอร์ส เอบีเอเอส จำกัด
ได้ให้ความเห็นว่าข้าพเจ้าได้ตรวจสอบงบดุลรวมและงบดุลเฉพาะบริษัท ณ วันที่ 31 ธันวาคม พ.ศ.
2553 และ พ.ศ.2552 งบกำไรขาดทุนรวมและงบกำไรขาดทุนเฉพาะบริษัท
งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะบริษัท
และงบกระแสเงินสดรวมและงบกระแสเงินสดเฉพาะบริษัทสำหรับปีสิ้นสุดวันเดียวกันของแต่ละปีที่แนบมานี้ของบริษัท
เมเจอร์ ซีนีเพล็กซ์ กรุ้ป จำกัด (มหาชน) และบริษัทย่อย และของเฉพาะบริษัท เมเจอร์
ซีนีเพล็กซ์ กรุ้ป จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะบริษัทข้างต้นนี้
แสดงฐานะการเงินรวมและฐานะการเงินเฉพาะบริษัท ณ วันที่ 31 ธันวาคม พ.ศ.2553 และ
พ.ศ. 2552 ผลการดำเนินงานรวมและผลการดำเนินงานเฉพาะบริษัท
และกระแสเงินสดรวมและกระแสเงินสดเฉพาะบริษัทสำหรับปีสิ้นสุดวันเดียวกันของแต่ละปีของบริษัท
เมเจอร์ ซีนีเพล็กซ์ กรุ้ป จำกัด (มหาชน) และบริษัทย่อยและของเฉพาะบริษัท เมเจอร์ ซีนีเพล็กซ์
กรุ้ป จำกัด (มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

รายงานของคณะกรรมการ (ตามหลักการกำกับดูแลกิจการที่ดี)

คณะกรรมการบริษัท เป็นผู้รับผิดชอบต่องบการเงินรวมของบริษัทฯ บริษัทย่อย
และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างพอเพียงในหมายเหตุประกอบงบการเงิน
นอกจากนี้คณะกรรมการได้จัดให้มีและดำรงรักษาไว้ซึ่งระบบควบคุมภายในที่มีประสิทธิผล
เพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนเพื่อป้องกันไม่ให้เกิดทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการบริษัท ได้แต่งตั้งคณะกรรมการตรวจสอบ
ซึ่งประกอบด้วยกรรมการอิสระที่ไม่เป็นผู้บริหาร
เป็นผู้ดูแลรับผิดชอบเกี่ยวกับคุณภาพของรายงานทางการเงิน และระบบควบคุมภายใน
รวมทั้งให้ความเห็นถึงรายงานที่เกี่ยวโยง หรือมีความขัดแย้งทางผลประโยชน์กัน
ให้มีความถูกต้องและครบถ้วน ความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบ ซึ่งแสดงไว้ในรายงานประจำปีนี้แล้ว

คณะกรรมการบริษัท มีความเห็นว่าระบบควบคุมภายในของบริษัทฯ
และบริษัทย่อยโดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทฯ
และบริษัทย่อย ณ 31 ธันวาคม 2553

11.1.2 ตารางสรุปงบการเงินรวม

  -------------------------------------- --------------- ---------------- ----------------
  รายการ                                 งบตรวจสอบ ณ                      
                                         สิ้นงวด                            

  (หน่วย:บาท)                             2551            2552             2553

  เงินสดและรายการเทียบเท่าเงินสด             241,388,077     532,015,534      202,163,428

  ลูกหนี้การค้า-สุทธิ                          1,115,355,101   793,730,155      797,909,433

  สินค้าคงเหลือ                             132,106,341     178,010,205      134,615,650

  เงินลงทุนในบริษัทร่วม                       1,506,765,502   1,471,946,645    2,205,262,747

  อาคารและอุปกรณ์-สุทธิ                      4,932,677,022   5,709,251,309    5,406,004,733

  รวมสินทรัพย์                              9,659,143,446   11,269,153,631   11,032,931,500

  เงินเบิกเกินบัญชี                           42,068,558      56,800,410       17,572,161

  เงินกู้ยืมระยะสั้นจากสถาบันการเงิน             795,400,000     1,693,011,012    479,807,902

  เจ้าหนี้การค้าและตั๋วเงินจ่าย                  659,024,134     624,908,996      539,360,225

  ส่วนของหนี้สินระยะยาวที่ถึงกำหนดชำระภายใน 1 ปี 424,104,074     318,127,353      158,828,032

  เงินกู้ระยะยาวจากบุคคลหรือกิจการที่เกี่ยวข้องกัน   -               -                440,126,829

  เงินกู้ยืมระยะยาว                          1,011,670,495   172,047,375      146,615,235

  รวมหนี้สิน                                4,237,436,547   5,880,231,764    5,359,419,810

  ทุนจดทะเบียน                             906,000,000     906,000,000      906,000,000

  ทุนชำระแล้ว                              881,897,219     881,897,219      881,897,219

  ส่วนเกินมูลค่าหุ้น                           3,839,673,605   3,839,673,605    3,839,673,605

  กำไรสะสมยังไม่จัดสรร                      615,598,285     481,080,203      780,529,813

  รวมส่วนของผู้ถือหุ้น                         5,421,706,899   5,388,921,867    5,673,511,690

  รายได้รวม                               5,328,457,422   5,560,731,919    6,021,083,788

  ต้นทุนขายและบริการ                        3,547,761,708   3,919,250,626    3,944,510,167

  ค่าใช้จ่ายในการขายและบริหาร                1,184,185,874   1,350,867,888    1,462,018,279

  ดอกเบี้ยจ่าย                              88,234,750      133,368,738      138,411,197

  กำไร(ขาดทุน)สุทธิสำหรับปี                   643,291,874     327,436,735      776,806,756

  กำไร(ขาดทุน)สุทธิส่วนที่เป็นของบริษัท           626,356,254     333,724,752      761,988,752

  กำไร(ขาดทุน)ต่อหุ้นขั้นพื้นฐาน                 0.71            0.39             0.91

  กระแสเงินสดจากกิจกรรมการดำเนินงาน         986,588,962     1,448,649,034    1,714,825,692

  กระแสเงินสดจากกิจกรรมลงทุน                -729,671,162    -1,872,340,415   -1,160,328,558

  กระแสเงินสดจากกิจกรรมจัดหาเงิน             -185,175,574    714,318,838      -661,345,618

  (ลดลง)สุทธิ                              71,740,226      290,627,457      -329,852,106
  -------------------------------------- --------------- ---------------- ----------------

11.2 คำอธิบายและการวิเคราะห์ของฝ่ายจัดการ

11.2.1 ภาพรวมของบริษัท

บริษัท เมเจอร์ ซีนีเพล็กซ์ กรุ้ป จำกัด (มหาชน) (บริษัทฯ) ดำเนินธุรกิจหลักใน 5 กลุ่มธุรกิจ คือ
กลุ่มธุรกิจโรงภาพยนตร์ กลุ่มธุรกิจโบว์ลิ่ง คาราโอเกะและลานสเก็ตน้ำแข็ง
กลุ่มธุรกิจพื้นที่ให้เช่าและบริการ กลุ่มธุรกิจสื่อโฆษณา และกลุ่มธุรกิจจัดจำหน่ายวีซีดี ดีวีดี บลูเรย์
และลิขสิทธิ์ภาพยนตร์

จากการเพิ่มสาขาอีกจำนวน 4 สาขา ประกอบกับกระบวนการบริหารสินทรัพย์ให้เกิดประโยชน์สูงสุด
ทำให้ ณ วันสิ้นปี 2553 บริษัทฯบริหารโรงภาพยนตร์อยู่ทั้งหมด 366 โรง ให้บริการได้กว่า
88,150 ที่นั่ง โบว์ลิ่ง 480 เลน ห้องคาราโอเกะ 334 ห้อง และ ลานสเก็ตน้ำแข็งรูปแบบใหม่อีก
2 แห่ง และพื้นที่ให้เช่ารวมทั้งสิ้น 50,491 ตารางเมตร

สำหรับกลุ่มธุรกิจจัดจำหน่ายภาพยนตร์นั้น จากการที่ได้มีการปรับเปลี่ยนโครงสร้างการจัดการเมื่อปี
2552 เพื่อให้การบริหารงานเกิดประสิทธิภาพสูงสุด
ทำให้เกิดกระบวนการจัดจำหน่ายภาพยนตร์ที่สมบูรณ์ขึ้น ตั้งแต่การนำภาพยนตร์เข้าโรงภาพยนตร์
ไปจนถึงการจัดจำหน่ายภาพยนตร์ในรูปแบบของ วีซีดี ดีวีดี บลูเรย์
ทั้งหมดภายใต้การบริหารจัดการของ บมจ. เอ็ม พิคเจอร์ส เอ็นเตอร์เทนเม้นท์ (MPIC)
ตลอดจนการจดทะเบียนจัดตั้ง บริษัท เอ็ม เตอร์ตี้ ไนน์ จำกัด (M39)
ซึ่งเป็นบริษัทสร้างภาพยนตร์ไทยขึ้นภายใต้ MPIC ด้วยนั้น
ทำให้เกิดบูรณาการทางธุรกิจที่ค่อนข้างสมบูรณ์ ไม่เพียงแต่ทำให้ทั้งผลประกอบการของ MPIC
แข็งแกร่งขึ้น แต่ยังช่วยเพิ่มความสามารถในการทำกำไรให้กับสายธุรกิจหลักของบริษัทฯ คือ
ธุรกิจโรงภาพยนตร์ อีกด้วย

นอกเหนือจากธุรกิจหลักที่บริษัทฯ ดำเนินการแล้ว เพื่อให้บริษัทฯเป็นศูนย์รวมความบันเทิงที่ครบวงจร
บริษัทฯยังถือหุ้นในบริษัทร่วม ได้แก่ บมจ. สยามฟิวเจอร์ ดีเวลลอปเมนท์
ที่พัฒนาพื้นที่ให้เช่าในรูปแบบศูนย์การค้าชุมชนขนาดเล็กถึงขนาดกลาง บมจ. แคลิฟอร์เนีย ว้าว
เอ็กซ์พีเรียนซ์ (CAWOW) ผู้ให้บริการศูนย์ออกกำลังกายเชิงสันทนาการ และ บจ.ไทยทิกเก็ต
เมเจอร์ ที่ให้บริการเป็นตัวแทนจำหน่ายบัตรต่างๆแบบครบวงจรเต็มรูปแบบ ผ่านทางระบบ Online
Real-time นอกจากนี้ ในปี 2553 บริษัทยังได้ร่วมทุนจัดตั้ง บจ.เมเจอร์ กันตนา บรอดแคสติ้ง
ขึ้นอีกเพื่อดำเนินธุรกิจเคเบิ้ลทีวี ออกอากาศภาพยนตร์ และรายการวาไรตี้ต่างๆ
เกี่ยวกับภาพยนตร์อีกด้วย ทั้งนี้เพื่อเป็นการกระตุ้นความสนใจ และให้เกิดการชมภาพยนตร์มากขึ้น

นอกจากนี้บริษัทฯยังได้ลงทุนใน กองทุนรวมสิทธิการเช่าอสังหาริมทรัพย์เมเจอร์ ซีนีเพล็กซ์ ไลฟ์
(MJLF) อีกด้วย ในเดือนมิถุนายน 2550 บริษัทฯได้ตั้งกองทุน MJLF
ขึ้นเพื่อระดมทุนในการเข้าลงทุนในสิทธิการเช่าที่ดินและอาคารในโครงการเมเจอร์ ซีนีเพล็กซ์
รัชโยธินและ เมเจอร์ ซีนีเพล็กซ์ รังสิต รวมมูลค่า 2,300 ล้านบาท บริษัทฯถือหุ้นในสัดส่วนร้อยละ
33 ของกองทุนดังกล่าว ทั้งนี้ กำไรที่ได้มาจากการขายสินทรัพย์เข้ากองทุน
บริษัทฯได้นำไปลงทุนในสาขา Standalone แห่งใหม่บนถนนรัตนาธิเบศร์ ต่อมาในปลายปี 2553
MJLF ยังได้เข้าลงทุนในสิทธิการเช่าในอาคารศูนย์การค้าซูซูกิ อเวนิว รัชโยธิน
โดยทุนจดทะเบียนและทุนจดทะเบียนที่ชำระแล้วได้เพิ่มขึ้นเป็น 3,300 ล้านบาท
และบริษัทยังได้ลงทุนเพิ่มและรักษาสัดส่วนการถือหุ้นอยู่ที่ร้อยละ 33 เท่าเดิม

สำหรับการลงทุนในต่างประเทศ บริษัทฯ ได้เข้าถือหุ้นใน บจ.พีวีอาร์ (PVR)
ซึ่งเป็นบริษัทมหาชนที่จดทะเบียนในตลาดหลักทรัพย์ของอินเดีย
เป็นผู้ประกอบธุรกิจโรงภาพยนตร์ชั้นนำรายหนึ่งของประเทศอินเดีย
พีวีอาร์เป็นผู้บุกเบิกการสร้างเครือข่ายโรงภาพยนตร์ในรูปแบบมัลติเพล็กซ์รายแรกในประเทศอินเดียตั้งแต่ปี
2540 ปัจจุบันเครือข่ายของพีวีอาร์ ประกอบด้วย 142 โรงภาพยนตร์ 33 สาขาในประเทศอินเดีย
ทั้งนี้ความสัมพันธ์เชิงธุรกิจกับ PVR เริ่มต้นขึ้นตั้งแต่ปี 2551 ซึ่งเป็นปีที่บริษัทฯ ได้ร่วมทุนกับ PVR
จัดตั้ง บจ.พีวีอาร์ บลูโอ เอ็นเตอร์เทนเมนต์ (PVR blu-O)
ขึ้นเพื่อประกอบธุรกิจโบว์ลิ่งในประเทศอินเดีย ธุรกิจโบว์ลิ่งเป็นธุรกิจเสริมที่ดี ทำให้ PVR
เป็นมากกว่าผู้ประกอบการโรงภาพยนตร์ แต่ยังมีธุรกิจบันเทิงแนวไลฟ์สไตล์เสริมด้วย
ธุรกิจโบว์ลิ่งแนวบันเทิงนี้ได้รับการตอบรับเป็นอย่างดีจากผู้บริโภคในเมืองนิวเดลี
ซึ่งเป็นที่ตั้งของสาขาแรก ดังนั้น PVR blu-O
จึงแผนมี่จะขยายสาขาเพิ่มขึ้นอีกมากในเมืองใหญ่ของประเทศอินเดีย
การขยายฐานไปยังตลาดอินเดียนี้ถือเป็นโอกาสทองสำหรับบริษัทฯ ในการเติบโตในต่างแดน
ในตลาดที่มีศักยภาพสูง และใหญ่กว่าประเทศไทยหลายเท่าตัว

ภาพรวมของผลการดำเนินงานในปี 2553

ในปี 2553 บริษัทฯ มีรายได้รวมทั้งสิ้น 6,021 ล้านบาท เพิ่มขึ้นจากปี 2552 จำนวน 460
ล้านบาท คิดเป็นร้อยละ 8
ซึ่งถือว่าเป็นอัตราการเติบโตที่ดีขึ้นเมื่อเทียบอัตราการเติบโตในปีก่อนหน้า เหตุผลหลักๆคือ
ธุรกิจสื่อโฆษณามีการปรับตัวสูงขึ้นได้ค่อนข้างดี
หลังจากปีที่ย่ำแย่เนื่องจากวิกฤตเศรฐกิจทั่วโลกประกอบกับผลจากการเคลื่อนไหวทางการเมือง
ทั้งนี้เพราะพื้นฐานเศรษฐกิจไทยเติบโตแข็งแกร่งในปี 2553
ความเชื่อมั่นทั้งในภาคธุรกิจและภาคอุตสาหกรรมการผลิต
ตลอดจนความเชื่อมั่นและการจับจ่ายใช้สอยของผู้บริโภคจึงกลับมาได้ค่อนข้างดี นอกจากนี้
ธุรกิจจัดจำหน่ายภาพยนตร์แบบบูรณาการของ MPIC
ยังเติบโตได้ดีขึ้นตามลำดับหลังจากที่ได้มีการปรับโครงสร้างใหม่

สำหรับธุรกิจโรงภาพยนตร์ ยอดขายบัตรชมภาพยนตร์ปรับตัวสูงขึ้นเพียงแค่ร้อยละ 1 เหตุผลหลักคือ
วิกฤตการเมืองที่ปะทุขึ้นอีกครั้งในช่วงไตรมาสสองของปี มีการปักหลักชุมนุมที่สี่แยกราชประสงค์
ซึ่งเป็นศูนย์กลางการค้าและธุรกิจแห่งใหญ่ของประเทศ สถานการณ์ค่อยๆทวีความรุนแรงขึ้น
จนนำไปสู่จราจลในที่สุดในช่วงเดือนพฤษภาคม ตึกราม ศูนย์การค้าหลายแห่งถูกเผา
มีการประกาศห้ามออกนอกเคหะสถานในยามวิกาล ผลกระทบหลักที่มีต่อบริษัทคือ พารากอน
ซีนีเพล็กซ์ ซึ่งเป็นสาขาใหญ่กลางเมือง ไม่สามารถเปิดให้บริการได้
และเป็นที่น่าเสียดายที่ในช่วงสองเดือนนั้น
โดยปกติจะเป็นช่วงที่มีภาพยนตร์ฟอร์มใหญ่จากฮอลลีวู้ดเข้าฉายเป็นจำนวนมาก (Hollywood’s
summer blockbusters) ซึ่งมักจะทำรายได้ดีที่สาขานี้ นอกจากนี้
ในช่วงเดือนตุลาคมและพฤศจิกายน ยังมีอุทกภัยร้ายแรง
น้ำท่วมหัวเมืองใหญ่ของหลายๆจังหวัดในหลายๆภูมิภาค
นำมาซึ่งความเดือดร้อนและสูญเสียในวงกว้าง และในช่วงสองเดือนนั้น
เป็นจังหวะที่มีภาพยนตร์ไทยเข้าฉายเป็นจำนวนมาก
ภาพยนตร์ไทยเหล่านี้มักจะได้รับการตอบรับที่ดีในต่างจังหวัด
สถานการณ์น้ำท่วมดังกล่าวจึงส่งผลให้ภาพยนตร์ไทยในช่วงนั้นทำรายได้ไม่ดีเท่าที่ควร

แต่ถ้าวิเคราะห์ลงไปในผลประกอบการรายไตรมาส ในไตรมาสหนึ่งและไตรมาสสาม
จะเห็นได้ว่ายอดขายบัตรชมภาพยนตร์ในไตรมาสดังกล่าวปรับตัวสูงขึ้นถึงร้อยละ 19 และ 34
ตามลำดับ ในไตรมาสหนึ่งนั้น ภาพยนตร์ที่ทำรายได้สูงสุดสองอันดับแรกได้แก่ “อวตาร” และ “32
ธันวา” กระแสตอบรับภาพยนตร์ฮอลลีวู้ดฟอร์มยักษ์เรื่อง “อวตาร”
นั้นดีมากโดยเฉพาะอย่างยิ่งในเมืองใหญ่ ในขณะที่ภาพยนตร์ไทยเรื่อง “32 ธันวา”
ก็ได้รับความนิยมสูงเช่นกัน และความที่เป็นภาพยนตร์ไทย จึงเข้าถึงได้ทุกตลาดทั่วประเทศ
ไม่เฉพาะแต่เพียงเมืองใหญ่ สองประเด็นหลักที่เป็นพัฒนาการที่ดีสำหรับวงการภาพยนตร์คือ
“อวตาร” ได้ปลุกกระแสการสร้างภาพยนตร์สามมิติขึ้นอีกครั้งในฮอลลีวู้ด
และการที่มีภาพยนตร์ไทยคุณภาพดี เข้าฉายควบคู่กับภาพยนตร์ดีๆจากฮอลลีวู้ด
ทำให้ผู้บริโภคมีทางเลือก และส่งผลให้ยอดขายบัตรชมภาพยนตร์เติบโตได้

สำหรับไตรมาสสาม ยอดขายบัตรชมภาพยนตร์สูงสุดเป็นประวัติการณ์ ถึง 871 ล้านบาท
ห้าอันดับภาพยนตร์ทำรายได้สูงสุดในไตรมาสสาม เป็นภาพยนตร์ไทย 3 เรื่อง
และเป็นภาพยนตร์ฮอลลีวู้ด 2 เรื่อง อันดับหนึ่งคือ ภาพยนตร์ไทยชื่อ “กวนมีนโฮ”
อันดับที่สองและสามคือ ภาพยนตร์ฮอลลีวู้ดชื่อ “แวมไพร์ ทไวไลท์ 3 อีคลิปส์” และ “ผีชีวะ 4
สงครามแตกพันธุ์ไวรัส” สามมิติ ส่วนอันดับสี่และห้าคือ ภาพยนตร์ไทยชื่อ “สิ่งเล็กๆที่เรียกว่ารัก”
และ “ตุ๊กกี้ เจ้าหญิงขายกบ” เป็นที่ประจักษ์อีกครั้งในวงการภาพยนตร์ว่า
ไตรมาสที่สามารถทำยอดขายสูงเป็นประวัติการณ์นั้น
เป็นไตรมาสที่เพียงแค่มีส่วนผสมที่ดีของภาพยนตร์ไทยคุณภาพ ประกอบกับภาพยนตร์ฮอลลีวู้ดดีๆ
แต่ไม่จำเป็นต้องเป็นฟอร์มใหญ่มาก

สำหรับต้นทุนการให้บริการและการขายทั้งหมดในปี 2553 มีมูลค่า 3,945 ล้านบาท เพิ่มขึ้นจากปี
2552 เพียงแค่ 25 ล้านบาท คิดเป็นอัตราการขยายตัวเพียงแค่ร้อยละ 1
ซึ่งต่ำกว่าอัตราการขยายตัวของรายได้รวมมาก
เหตุผลแรกคือรายได้จากธุรกิจโฆษณาฟื้นตัวได้ดีจากสภาพเศรฐกิจที่ดีขึ้น
แต่เหตุผลที่แสดงถึงพัฒนาการที่ดีของปัจจัยพื้นฐานคือ
ความสามารถในการทำกำไรของธุรกิจโรงภาพยนตร์ดีขึ้นอย่างเห็นได้ชัด
ถึงแม้ยอดขายบัตรชมภาพยนตร์ของทั้งปีจะปรับตัวสูงขึ้นเพียงแค่ร้อยละ 1 ก็ตาม
แต่ต้นทุนของการขายบัตรชมภาพยนตร์ปรับตัวลดลงร้อยละ 4 ทั้งนี้ กลยุทธ์ทางด้านราคาที่เรียกว่า
“dynamic pricing strategy” ที่ได้เริ่มดำเนินการตั้งแต่ช่วงครึ่งหลังของปี 2551
มีส่วนช่วยลดแรงกระทบบนยอดขายจากสถานการณ์ทางการเมืองและอุทกภัยในไตรมาสสองและสี่ดังกล่าวข้างต้น
อีกทั้งโมเดลธุรกิจเชิงบูรณาการกับ MPIC
ยังเป็นส่วนเสริมให้ความสามารถในการทำกำไรของธุรกิจโรงภาพยนตร์นั้นดีขึ้นด้วย
กล่าวคือภาพยนตร์เรื่อง “32 ธันวา” เป็นภาพยนตร์ที่ผลิตและจัดจำหน่ายโดยกลุ่ม MPIC
ที่ได้รับการตอบรับที่ดีมากและมียอดขายสูง
โมเดลธุรกิจแบบบูรณาการทำให้กลุ่มบริษัทไม่มีต้นทุนค่าเช่าฟิล์มภาพยนตร์
ในขณะที่ต้นทุนการผลิตภาพยนตร์ของกลุ่ม MPIC นั้นมีรายได้สนับสนุนจากพันธมิตรธุรกิจต่างๆรองรับ
อัตราการทำกำไรจึงปรับตัวสูงขึ้นได้

ส่วนค่าใช้จ่ายรวมทั้งสิ้นในปี 2553 มีมูลค่า 1,507 ล้านบาท เพิ่มขึ้นจากปี 2552 ร้อยละ 9
ทั้งนี้มาจากเหตุผลหลัก 2 ข้อ ข้อที่หนึ่ง ค่าใช้จ่ายทางบัญชีจากการปิดสาขาแกรนด์อีจีวี
ที่สยามดิสคัฟเวอรี่ในไตรมาสหนึ่ง และ อีจีวีสาขาเมโทรโปลิสในไตรมาสสี่
เนื่องจากทั้งสองสาขามีผลประกอบการที่ต่ำกว่าเกณฑ์
การย้ายสินทรัพย์ของสองสาขานี้ไปใช้ที่สาขาใหม่ที่มีศักยภาพสูงกว่าน่าจะช่วยทำให้ผลตอบแทนของสินทรัพย์นั้นๆดีขึ้น
นอกจากนี้
สาขาเมโทรโปลิสได้รับผลกระทบจากสถานการณ์ทางการเมืองต้องปิดกิจการมาตั้งแต่เดือนเมษายน
และต้องปิดต่อเนื่องถึงสิ้นปีเนื่องจาก ตึกบิ๊กซี ราชดำริ
นั้นถูกวางเพลิงระหว่างการจราจลในช่วงปลายเดือนพฤษภาคม
บริษัทฯจึงพิจารณาและตัดสินใจปรับพื้นที่ของโรงภาพยนตร์และเปลี่ยนเป็นพื้นที่เช่าที่สาขานี้
จึงเกิดรายการค่าใช้จ่ายพิเศษทางบัญชีขึ้น
เหตุผลที่สองที่ส่งผลให้ค่าใช้จ่ายสูงขึ้นคือมีการตั้งค่าเผื่อการด้อยค่าของเงินลงทุนใน CAWOW
ทั้งนี้เนื่องจากมูลค่าตลาดลดลงมาก

สำหรับกำไรสุทธิในปี 2553 อยู่ที่ 762 ล้านบาท เพิ่มขึ้นจากปี 2552 ร้อยละ 128
เหตุผลหลักๆมีอยู่ 3 ประการ
ประการแรกคือรายได้จากธุรกิจโฆษณาซึ่งมีอัตรากำไรสูงมากฟื้นตัวได้ดี
ประการที่สองคือความสามารถในการทำกำไรของธุรกิจโรงภาพยนตร์ซึ่งเป็นธุรกิจหลักดีขึ้น
ดังกล่าวข้างต้น ประการที่สามเกิดจากรายการพิเศษ ในไตรมาสสี่ MJLF
ได้ระดมทุนเพิ่มเพื่อเข้าลงทุนในสิทธิการเช่าในอาคารศูนย์การค้าซูซูกิ อเวนิว รัชโยธิน
จึงทำให้เกิดกำไรจากการขายสิทธิดังกล่าวที่ บจ.รัชโยธิน อเวนิว ซึ่งเป็นบริษัทร่วม
ส่งผลให้ส่วนแบ่งกำไรจากเงินลงทุนในบริษัทร่วมสูงขึ้นกว่าปกติ อย่างไรก็ดี
กำไรจากการดำเนินการของทั้งปี ที่ไม่รวมกำไรพิเศษยังคงปรับตัวสูงขึ้นถึงร้อยละ 112

ฐานะทางการเงินของบริษัท ณ สิ้นปี 2553

สินทรัพย์

บริษัทฯ มีสินทรัพย์รวม ณ สิ้นปี 2553 มูลค่า 11,032 ล้านบาท ลดลง 236 ล้านบาท
หรือคิดเป็นร้อยละ 2 จากปี 2552 เหตุผลหลักๆเกิดจากการปิดโรงภาพยนตร์ทั้งสองสาขาข้างต้น
การเปลี่ยนแปลงในมูลค่าสินทรัพย์หมุนเวียนและสินทรัพย์ไม่หมุนเวียนนั้น
เกิดจากการที่เงินจ่ายล่วงหน้าค่าหุ้น ที่บริษัทฯได้ซื้อหุ้นใน PVR
ซึ่งอยู่ในระหว่างการจดทะเบียนเพิ่มทุน ณ วันสิ้นปี 2552
ได้ถูกบันทึกเป็นเงินลงทุนระยะยาวซึ่งอยู่ในส่วนสินทรัพย์ไม่หมุนเวียน ณ สิ้นปี 2553

นอกเหนือจากเงินลงทุนระยะยาวใน PVR แล้ว
การเพิ่มขึ้นของสินทรัพย์ไม่หมุนเวียนเกิดจากการที่บริษัทฯได้ลงทุนเพิ่มใน MJLF หลังจากที่ MJLF
ได้ระดมทุนเพิ่มอีก 1,000 ล้านบาท เพื่อเข้าซื้อสิทธิการเช่าในอาคารศูนย์การค้าเมเจอร์ อเวนิว
รัชโยธิน บริษัทฯได้ลงทุนเพิ่มและรักษาสัดส่วนการถือหุ้นใน MJLF อยู่ที่ร้อยละ 33

สำหรับเงินสดและรายการเทียบเท่าเงินสดนั้น ณ สิ้นปี 2553 มีอยู่จำนวน 202 ล้านบาท
กระแสเงินสดสุทธิที่ได้จากกิจกรรมดำเนินงานรวมทั้งสิ้นจำนวน 1,492 ล้านบาท
ส่วนเงินสดสุทธิที่ใช้ไปในกิจกรรมลงทุน 1,160 ล้านบาท
ในขณะที่มีเงินสดสุทธิใช้ไปในกิจกรรมจัดหาเงินอยู่ที่ 661 ล้านบาท

แหล่งที่มาของเงินทุน

แหล่งที่มาของเงินทุน ณ สิ้นปี 2553 โดยหลักมาจากการออกหุ้นกู้เพิ่มอีก 800 ล้านบาท
และมีการจ่ายคืนในส่วนของเงินกู้ยืมระยะสั้นจากสถาบันการเงิน
ทำให้เงินเบิกเกินบัญชีธนาคารและเงินกู้ยืมระยะสั้นจากสถาบันการเงินลดลงอย่างมีนัย จาก 1,750
ล้านบาท ณ สิ้นปี 2552 เหลือเพียงแค่ 497 ล้านบาท ณ สิ้นปี 2553
ส่วนการเพิ่มของหนี้สินไม่หมุนเวียนนั้น หลักๆเกิดจากการออกหุ้นกู้ดังที่กล่าวข้างต้น
เป็นหุ้นกู้ในสกุลเงินบาทประเภทจ่ายคืนเงินต้นเมื่อครบกำหนด (Straight Bond)
ไม่มีหลักประกันและไม่ด้อยสิทธิ วงเงิน 800 ล้านบาท อายุ 3 ปี ครบกำหนดจ่ายคืนวันที่ 17
พฤษภาคม 2556 และมีอัตราดอกเบี้ยคงที่ 3.35% ต่อปี
ทั้งนี้เพื่อเป็นการบริหารต้นทุนทางการเงินในสภาวะการณ์ที่ดอกเบี้ยในประเทศมีแนวโน้มที่จะปรับตัวสูงขึ้น

สภาพคล่องและความสามารถในการทำกำไร

สภาพคล่องของบริษัทฯ ณ สิ้นปี 2553 คิดเป็น 0.77 เท่า นับว่าดีขึ้นเมื่อเทียบกับ 0.65 เท่า ณ
สิ้นปี 2552 ทั้งนี้เกิดจากการที่เงินกู้ยืมระยะสั้นจากสถาบันการเงินลดลงอย่างมีสาระสำคัญ
สภาพคล่องของบริษัทฯ ณ สิ้นปี จะสูงยิ่งขึ้นอีกหากบริษัทฯไม่ได้ลงทุนเพิ่มใน MJLF
เพราะจะมีเงินสดเหลือประมาณ 330 ล้านบาท

ความสามารถในการทำกำไรดีขึ้นมากในปี 2553 ด้วยเหตุผลที่กล่าวไปข้างต้น
อัตรากำไรของสายธุรกิจหลักดีขึ้นแทบทุกสายธุรกิจ โดยเฉพาะอย่างยิ่งธุรกิจโรงภาพยนตร์
ส่วนแบ่งกำไรจากเงินลงทุนในบริษัทร่วมและกิจการร่วมค้าก็แข็งแกร่งเพราะบริษัทร่วมและกิจการร่วมค้ามีผลประกอบการดี
และไม่มีการรับรู้ผลขาดทุนจาก CAWOW อีกต่อไป นอกจากนี้ยังมีกำไรพิเศษในงบกำไรขาดทุนของ
บจ.รัชโยธิน อเวนิว ซึ่งเกิดจากการขายสิทธิการเช่าให้กับ MJLF อย่างไรก็ดี
กำไรจากการดำเนินการของทั้งปีเฉพาะในส่วนของสายธุรกิจหลัก
ที่ไม่รวมกำไรพิเศษและไม่รวมส่วนแบ่งกำไรจากเงินลงทุนในบริษัทร่วมและกิจการร่วมค้า
ยังคงปรับตัวสูงขึ้นถึงร้อยละ 112 เปรียบเทียบกับรายได้รวมที่ปรับตัวสูงขึ้นแค่เป็นร้อยละ 8

11.3 ค่าตอบแทนของผู้สอบบัญชี

ผู้สอบบัญชีของบริษัทฯ คือ นายขจรเกียรติ อรุณไพโรจนกุล ผู้สอบบัญชีรับอนุญาตเลขที่ 3445
นางณฐพร พันธุ์อุดม ผู้สอบบัญชีรับอนุญาตเลขที่ 3430 และนายบุญมี งดงามวงศ์
ผู้สอบบัญชีรับอนุญาตเลขที่ 3673 แห่งสำนักงานบริษัท ไพร้ซวอเตอร์เฮาส์คูเปอร์ส เอบีเอเอส
จำกัด ได้รับค่าตอบแทนในส่วนของผู้สอบบัญชี ในปี 2553 จากบริษัทฯ เป็นเงิน จำนวน
6,300,000 บาท